b'\n_START_ARTICLE_\nAlfonsas \xc5\xbdiurlys\n_START_PARAGRAPH_\nAlfonsas \xc5\xbdiurlys (g. 1911 m. rugpj\xc5\xab\xc4\x8dio 11 d. Vezionyse, Kupi\xc5\xa1kio raj. \xe2\x80\x93 1971 m. lapkri\xc4\x8dio 6 d. Vilniuje) \xe2\x80\x93 teis\xc4\x97tyrininkas civilistas.\n_START_SECTION_\nBiografija\n_START_PARAGRAPH_\nAlfonsas \xc5\xbdiurlys mok\xc4\x97si Kupi\xc5\xa1kyje, nuo 1930 m. \xe2\x80\x93 \xe2\x80\x9e\xc5\xbdie\xc5\xbeirbos\xe2\x80\x9c ir Lietuvos socialdemokrat\xc5\xb3 partijos narys. 1937 m. baig\xc4\x97 Vytauto Did\xc5\xbeiojo universiteto Teis\xc4\x97s fakultet\xc4\x85._NEWLINE_Alfonsas \xc5\xbdiurlys buvo advokatas, Kauno apygardos teismo prokuroro pad\xc4\x97j\xc4\x97jas (1940\xe2\x80\x931941 m.), teisingumo liaudies komisariato kodifikacijos skyriaus vir\xc5\xa1ininkas. advokatas Kaune, Kupi\xc5\xa1kyje (1941\xe2\x80\x931944 m.), mokslo darbuotojas Moksl\xc5\xb3 Akademijos Teis\xc4\x97s, Istorijos ir Ekonomikos institutuose (1945\xe2\x80\x931956 m.)._NEWLINE_Nuo 1945 m. Vilniaus universiteto Teis\xc4\x97s fakulteto asistentas, d\xc4\x97stytojas, docentas (1966 m.). Apgyn\xc4\x97 kandidato disertacij\xc4\x85 i\xc5\xa1 \xc5\xa1eimos teis\xc4\x97s srities, jam buvo suteiktas teis\xc4\x97s kandidato laipsnis (1964 m.). Teis\xc4\x97s fakulteto dekanas (1967\xe2\x80\x931968 m.). A. \xc5\xbdiurlys paskaitas skaitydavo taisyklinga lietuvi\xc5\xb3 kalba, steng\xc4\x97si, kad b\xc5\xabt\xc5\xb3 galima studijuoti teis\xc4\x99 i\xc5\xa1 lietuvi\xc5\xa1k\xc5\xb3 knyg\xc5\xb3._NEWLINE_1954 m. i\xc5\xa1leido teis\xc4\x97s termin\xc5\xb3 \xc5\xbeodyn\xc4\x85. I\xc5\xa1vert\xc4\x97 \xc4\xaf lietuvi\xc5\xb3 kalb\xc4\x85 civilin\xc4\x97s teis\xc4\x97s, civilinio proceso teis\xc4\x97s, Lietuvos valstyb\xc4\x97s ir teis\xc4\x97s istorijos bei kitus vadov\xc4\x97lius. Svarus ir \xc4\xafna\xc5\xa1as \xc4\xaf \xc5\xa1eimos teis\xc4\x99 \xe2\x80\x93 jo disertacijos apie santuokos negaliojim\xc4\x85 pagrindiniai principai \xc4\xaftvirtinti ir dabar reguliuojan\xc4\x8diose \xc5\xa1\xc4\xaf institut\xc4\x85 teis\xc4\x97s normose. Nepaisydamas didelio akademinio darbo kr\xc5\xabvio, daug d\xc4\x97mesio skyr\xc4\x97 teis\xc4\x97k\xc5\xabrai, teis\xc4\x97s akt\xc5\xb3 rengimui \xe2\x80\x93 dalyvavo rengiant visus LTSR kodeksus bei svarbiausius \xc4\xafstatymus._NEWLINE_Alfonsas \xc5\xbdiurlys buvo ved\xc4\x99s, su \xc5\xbemona augino dukr\xc4\x85 Audrut\xc4\x99. \xc5\xbdmona mir\xc4\x97 per\xc5\xa1alusi Kupi\xc5\xa1kyje, kur j\xc5\xb3 \xc5\xa1eima buvo prisiglaudusi per kar\xc4\x85 (dukrai tuo metu buvo apie 1,5 m.) .\n_START_SECTION_\nAtminimas\n_START_PARAGRAPH_\n2001 m. lapkri\xc4\x8dio 15 d. VU Teis\xc4\x97s fakulteto Jono Jablonskio auditorijoje surengta konferencija aptarti nauj\xc4\x85j\xc4\xaf Civilin\xc4\xaf kodeks\xc4\x85 ir Civilinio proceso kodekso projekt\xc4\x85. \xc5\xa0iuo renginiu organizatoriai pagerb\xc4\x97 ilgame\xc4\x8dio fakulteto d\xc4\x97stytojo doc. Alfonso \xc5\xbdiurlio atminim\xc4\x85 \xe2\x80\x93 90-\xc4\x85sias gimimo ir 30-\xc4\x85sias mirties metines.'